钦定古今图书集成/理学汇编/学行典/第256卷 > 《阳城驿》元·稹
## 钦定古今图书集成/理学汇编/学行典/第256卷 > 《阳城驿》元·稹

商有城阳驿，名“同阳道州。阳公没已久，感我泪交流。”
昔公孝父母，行与曾闵俦。既孤善兄弟，兄弟和且柔。
一夕不相见，若怀三岁忧。遂誓不婚娶，没齿同衾裯。
妹夫死他县，遗骨无人收。公令季弟往。公与仲弟留，
相别竟不得。三人同远游，共负他乡骨。归来藏故丘，
栖迟居夏邑。邑人无苟偷，里中竞长短。来问劣与优，
官刑一朝耻，公短终身羞。公亦不遗布，人自不盗牛。
问公何能尔，忠信先自修。发言当道理，不顾党与仇。
声香渐翕习，冠盖若云浮。少者从公学，老者从公游。
往来相告报，县尹与公侯。名落公卿口，涌如数万舟。
天子得闻之，书下再三求。书中愿一见，无异呈天虬。
何以持为聘，束帛藉琳球。何以持为“御，驷马驾安辀。”
公云自挺操，事殷不事周。我实唐庶士，食唐之田畴。
我闻天子忆，安敢专自由。来为谏大夫，朝夕侍冕旒。
希夷惇薄俗，密勿献良筹。神医不贸术，人瘼曾暗瘳。
月请谏官俸，诸弟相对谋。皆曰亲戚迩，酒散目前愁。
公云不有尔，安得此嘉猷。施馀尽沽酒，客来相献酬。
日旰不谋食，春深仍“敝裘。人心良戚戚，我乐独油油。
贞元岁云暮，朝有曲如钩。风波势奔蹙，日月光绸缪。
齿牙属为猾，禾黍暗生蟊。岂无司言者，肉食吞其喉。
岂无司搏者，利柄扼如韝。”鼻复势气塞，不得辨薰莸。
公虽未显谏，惴惴如患瘤。飞章八九上，皆若珠暗投。
炎炎日将炽，积燎无人抽。公乃帅其属，决谏同报仇。
延英殿门外，叩阁仍叩头。且曰“事不止，臣谏誓不休。”
上知不可遏，命以美语酬。“降官司成署，俾之为赘疣。
奸心不快活，击刺砺戈矛。终为道州去，天道竟悠悠。
遂令不言者，反以言为訧。喉舌坐成木，鹰鹯化为鸠。
避权如避虎，冠廌如冠猴。平生附我者，诗人称好逑。
私来一执手，恐若坠诸沟。送我不出户，决我不回眸。
唯有太学生，各具粮与糇。咸言公去矣，我亦去荒陬。
公与诸生别，步步驻行驺。有生不可诀，行行过闽瓯。
为师得如此，得为贤者不。道州闻公来，鼓舞歌且讴。
昔公居夏邑，狎人如狎鸥。况自为刺史，岂复援鼓桴。

今来过此驿，若吊汩罗洲。祠曹讳羊祜，此驿何不侔。
我愿避公讳，名为避贤邮。此名有深意，蔽贤天所尢。
吾闻元元教，日月冥九幽。幽阴蔽翳者，永为幽阴囚。”

《孔子家语》：鲁人有独处室者，邻之嫠妇亦独处一室。
夜暴风雨至，嫠妇室坏，趋而托焉。鲁人闭户而不纳，
嫠妇自牖与之言：“子何不仁而不纳我乎？”鲁人曰：“我
闻男女不六十不同居，今子幼，吾亦幼，是以不敢纳
尔也。”妇人曰：“子何不如柳下惠然？妪不建门之女，国
人不称其乱。”鲁人曰：“柳下惠则可，吾固不可。吾将以”
吾之不可学柳下惠之可。孔子闻之曰：“善哉。欲学柳
下惠者，未有似于此者。”期于至善而不袭。其为可谓
智乎。

《史记直不疑传》：“不疑为郎，事文帝，其同舍有告归，误
持同舍郎金去。已而金主觉亡，意不疑，不疑谢，有之，
买金偿而告归者，来而归金，而前郎亡金者大惭。以
此称为长者。”

《汉书杨恽传》：“恽为光禄勋，亲近用事。初，恽受父财五
百万，及身封侯，皆以分宗族。后母无子，财亦数百万，
死皆予恽，恽尽复分。后母昆弟，再受赀千馀万，皆以
分施。”其轻财好义如此。

《原涉传》：涉身衣服车马才具，妻子内困，专以振施贫
穷，赴人之急为务。人尝置酒请涉，涉入里门，客有道
涉所知母病避疾在里宅者，涉即往候𨙫门家哭，涉
因入吊，问以丧事，家无所有，涉曰：“但洁埽除沐浴，待
涉还至，主人对宾客叹息曰：‘人亲卧地不收，涉何心
乡此，愿彻去酒食’。”宾客争问所当得，涉迺侧席而坐，
“削牍为疏，具记衣被棺术，下至饭含之物，分付诸客。
诸客奔走市买，至日昳皆会，涉亲阅视，已谓主人愿
受赐矣。既共饮食，涉独不饱，迺载棺物，从宾客往至
丧家，为棺敛，劳俫毕葬。其周急待人如此。”
《后汉书赵憙传》：“更始拜憙中郎将，封勇功侯。更始败，
憙为赤眉兵所围，迫急，乃逾屋亡走，与所友善”韩仲
伯等数十人，携小弱，越山阻，径出武关。仲伯以妇色
美，虑有强暴者，而己受其害，欲弃之于道。憙责怒不
听，因以泥涂仲伯妇面，载以鹿车，身自推之。每道逢
贼，或欲逼略，憙辄言其病状，以此得免。既入丹水，遇
更始亲属，皆裸跣涂炭，饥困不能前。憙见之悲感，所
装缣帛资粮，悉以与之，将护归乡里。时邓奉反于南
阳，憙素与奉善，数遗书切责之。而谗者因言憙与奉
合谋，帝以为疑。及奉败，帝得憙书，乃惊曰：“赵憙真长
者也！”即征引见，赐鞍马，待诏公车，改迁平原太守。二
十六年，帝延集内戚，䜩会欢甚，诸夫人各各前言：赵
憙笃义多恩，往遭赤眉出长安，皆为憙所济活。帝甚
嘉之。后征憙入为太仆，引见，谓曰：“卿非但为英雄所
保也，妇人亦怀卿之恩，厚加赏赐。”

《冯鲂传》：王莽末，四方溃畔，鲂乃聚宾客，招豪杰，作营
堑以待所归。是时湖阳大姓虞都尉反城称兵，先与
同县申屠季有仇，而杀其兄，谋灭季族。季亡归鲂，鲂
将季欲还其营，道逢都尉从弟长卿来，欲执季。鲂叱
长卿曰：“我与季虽无素故，士穷相归，要当以死任之，
卿为何言。遂与俱归。季谢曰：蒙恩得全，死无以为报，
恩，有牛马财物，愿悉献之。”鲂作色曰：“吾老亲弱弟，皆
贼城中，今日相与，尚无所顾，何云财物乎？”季惭不敢
复言。鲂自是为县邑所敬信，故能据营自固。

《鲍永传》：永为司隶校尉，行县到霸陵，路经更始墓，引
车入陌，从事谏止之，永曰：亲北面事人，宁有过墓不
拜？虽以获罪，司隶所不避也。遂下拜，哭尽哀而去。西
至扶风，椎牛上苟谏冢。帝闻之，意不平，问公卿曰：“奉
使如此何如？”大中大夫张湛对曰：仁者行之宗，忠者
义之主也。仁不遗旧，忠不忘君，行之高者也。帝意乃
释。

《朱晖传》：“晖为临淮太守，坐法免。建初中，南阳大饥，米
石千馀，晖尽散其家资，以分宗里故旧之贫羸者，乡
族皆归焉。初，晖同县张堪素有名称，尝于太学见晖，
甚重之，接以友道，乃把晖臂曰：‘欲以妻子托朱生’。晖
以堪先达，举手未敢对，自后不复相见。堪卒，晖闻其
妻子贫困，乃自往候视，厚赈赡之。晖少子颉怪而问”
曰：“大人不与堪为友，平生未尝相闻，子孙窃怪之。”晖
曰：“堪尝有知己之言，吾以信于心也。”晖又与同郡陈
揖交善，揖早卒，有遗腹子友，晖常哀之。及司徒桓虞
为南阳太守，召晖子骈为吏，晖辞骈而荐友，虞叹息，
遂召之。其义烈若此。

《朱儁传》：“儁少孤，母常贩缯为业。儁以孝养致名，为县
门下书佐，好义轻财，乡闾敬之。时同郡周规辟公府当行，假郡库钱百万以为冠帻费，而后仓卒督责。规
家贫无以备儁，乃窃母缯帛为规解对。母既失产业，
深恚责之。儁曰：‘小损当大益，初贫后富，必然理也。本
县长山阳度尚见而奇之，荐于太守韦毅，稍历郡职。
后太守尹端以儁为主薄。熹平二年，端坐讨贼许昭
失利，为州所奏，罪应弃市。儁乃羸服闲行，轻赍数百
金到京师，赂主章吏，遂得刊定州奏，故端得输作左
校。端喜于降免，而不知其由，儁亦终无所言’。”
《魏志臧霸传》：“太祖之讨吕布也，霸等将兵助布，既禽
布，霸自匿。太祖募索得霸，见而悦之，使霸招”吴敦、尹
礼、孙观，观兄康等皆诣太祖。太祖以霸为琅邪相，敦
利城，礼东莞，观北海，康城阳太守，割青、徐二州委之
于霸。太祖之在兖州，以徐翕、毛晖为将。兖州乱，翕、晖
皆叛。后兖州定，翕、晖亡命投霸。太祖语刘备，令语霸，
送二人首。霸谓备曰：“霸所以能自立者，以不为此也。
霸受公生全之恩，不敢违命。然王霸之君，可以义告，
愿将军为之辞。”备以霸言白太祖。太祖叹息，谓霸曰：
“此古人之事，而君能行之，孤之愿也。”乃皆以翕晖为
郡守。

《华歆传》。〈注〉《华峤谱叙》曰：歆少以高行显名，避西京之
乱，与同志郑泰等六七人闲步出武关，道遇一丈夫，
独行，愿得俱，皆哀，欲许之。歆独曰：“不可。今已在危险
之中，祸福患害，义犹一也。无故受人，不知其义。既以
受之，若有进退，可中弃乎？”众不忍，卒与俱行。此丈夫
中道堕井，皆欲弃之，歆曰：“已与俱矣，弃之不义。”相率
共还，出之，而后别去，众乃大义之。

《吴志锺离牧传》：“牧，会稽山阴人，少爰居永兴，躬自垦
田，种稻二十馀亩。临熟县民有识认之，牧曰：‘本以田
荒，故垦之耳’。遂以稻与县人。县长闻之，召民系狱，欲
绳以法。牧为之请，长曰：‘君慕承宫，自行义事。仆为民
主，当以法率下，何得寝公宪而从君邪’？牧曰：‘此是郡
界，缘君意顾，故来暂住。今以少稻而杀此民，何心复
留’！”遂出装还。山阴长自往止之，为释系民。民惭惧，率
妻子舂所取稻，得六十斛米，送还牧，牧闭门不受。民
输置道旁，莫有取者，牧由此发名。

《骆统传》：统幼事适母甚谨，时饥荒，乡里及远方客多
有困乏，统为之饮食衰少。其姊仁爱有行，寡居无子，
见统甚哀之，数问其故。曰：“士大夫糟糠不足，我何心
独饱？”姊曰：“诚如是，何不告我，而自苦若此？”乃自以私
粟与统，又以告母，母亦贤之，遂使分施，由是显名。
《陆瑁传》：瑁，丞相逊弟也，少好学笃义。陈国陈融、陈留
濮阳逸、沛郡蒋纂、广陵袁迪等，皆单贫有志，就瑁游
处。瑁割少分甘，与同丰约。及同郡徐原，爰居会稽，素
不相识，临死遗书，托以孤弱，瑁为起立坟墓，收导其
子。又瑁从父绩早亡，一男一女，皆数岁以还，瑁迎摄
养，至长乃别。州郡辟举，皆不就。

《晋书马隆传》：“隆少而智勇，好立名节。魏兖州刺史令
狐愚坐事伏诛，举州无敢收者。隆以武吏托称愚客，
以私财殡葬，服丧三年，列植松柏，礼毕乃还。一州以
为美谈。”

《宋书王弘传》：弘父珣，颇好积聚，财物布在民间。珣薨，
弘悉燔烧券书，一不收责，馀旧业悉以委付诸弟。
《江秉之传》：秉之少孤，弟妹七人并皆幼穉，抚育姻娶，
罄其心力。为新安太守，转临海，所得禄秩，悉散之亲
故。人有劝其营田者，秉之正色曰：“食禄之家，岂可与
农人竞利？”

《沈怀文传》：“怀文父宣，新安太守。怀文丁父忧，新安郡
送故丰厚，奉终礼毕，悉班之亲戚，一无所留。”

《梁书庾诜传》：诜邻人有被诬为盗者，被治劾妄款。诜
矜之，乃以书质钱二万，令门生诈为其亲，代之酬备。
邻人获免谢诜。诜曰：“吾矜天下无辜，岂期谢也！”其行
多如此类。

《何点传》：点好施与，远近致遗，一无所逆，随复散焉。尝
行经朱雀门街，有自车后盗点衣者，见而不言，傍有
人擒盗与之，点乃以衣施盗，盗不敢受，点命告有司，
盗惧乃受之，催令急去。

《陈书萧摩诃传》：“摩诃有骑士陈智深者，勇力过人，以
平叔陵之功，为巴陵内史。摩诃之戮也，其妻子先已
籍没，智深收摩诃尸，手自殡敛，哀感行路。”

《隋书赵轨传》：“轨少好学，有行检，周蔡王引为记室，以
清苦闻。高祖受禅，转齐州别驾，有能名。其东邻有桑
葚落其家，轨遣人悉拾还。其主诫其诸子曰：‘吾非以
此求名，意者非机杼之物，不愿侵人，汝等宜为诫’。”
《公孙景茂传》：“景茂迁息州刺史，法令清静，德化大行。
时属平陈之役，征人在路，有疾病者，景茂撤减俸禄，
为”𫗴粥汤药，分赈济之，赖全活者以千数。上闻而嘉
之，诏宣告天下。

《张文诩传》：“文诩灌园为业，州郡频举，皆不应命，事母
以孝闻，每以德化人，乡党颇移风俗。尝有人夜中窃
刈其麦者，见而避之，盗因感悟，弃麦而谢，文诩慰谕
之，自誓不言，固令持去。经数年，盗者向乡人说之，始为远近所悉。邻家筑墙，心有不直，文诩因毁旧堵以
应之。文诩尝有腰疾，会医者自言善禁，文诩令禁之”，
遂为刃所伤，至于顿伏床枕。医者叩头请罪，文诩遽
遣之。因为其隐，谓妻子曰：“吾昨风眩落坑所致。”其掩
人之短皆此类。

《大唐新语》：李大亮，隋末为贼所获，同辈馀人皆死，贼
帅张弼见而异之，独释与语，遂定交于幕下。大亮既
贵，每怀张弼之恩。贞观末，张弼为将作丞，自匿不言，
大亮遇诸途而识之，持弼而泣，悉推家产以遗之。弼
辞而不受，言于太宗曰：“臣有今日之荣贵，乃张弼之
力也。乞回臣之官爵以复之。”太宗即以弼为中郎，俄
迁代州都督。大亮性志忠谨，虽妻子不见惰容，外若
不能言而内刚烈。房元龄每称曰：“李大亮忠贞文武，
有大将节，比之周勃、王陵矣。”后收葬五叶之无后者
三十馀柩，送终之礼，莫不备具，所赐赏分遗亲戚，事
兄嫂如父母焉。临终叹曰：“吾闻《礼》，男子不死妇人之
手。”于是命屏妇人，言毕而卒。家无馀财，无珠玉以为
含“亲戚遗孤为大亮鞠养而服之如父者五十人，天
下叹伏之。”

《唐书王义方传》：“义方，泗州涟水人，客于魏，孤且窭，事
母谨甚，淹究经术，性謇特，高自标树。举明经，诣京师，
客有徒步疲于道者，自言父宦远方，病且革，欲往省，
困不能前。义方哀之，解所乘马以遗，不告姓名去。由
是誉振一时。”

《陆元方传》：元方素清慎，再执政，每进退群臣后，必先
访问，外秘莫知。临终取奏槁焚之，曰：“吾阴德在人，后
当有兴者。”

《阳城传》：城谦恭简素，遇人长幼如一。远近慕其行来，
学者迹接于道。闾里有争讼，不诣官而诣城决之。有
盗其树者，城过之，虑其耻，退自匿。尝绝粮，遣奴求米，
奴以米易酒，醉卧于路，城怪其故，与弟迎之，奴未醒，
乃负以归。及觉，痛咎谢城曰：“寒而饮，何责焉。”寡妹依
城居，其子四十馀，痴不知人，城常负以出入。始妹之
夫客死远方，城与弟行千里，负其柩归葬。岁饥，屏迹
不过邻里，屑榆为粥，讲论不辍。有奴都儿化其德，亦
方介自约，或哀其馁，与之食，不纳，后致糠核数杯乃
受。山东节度府闻城义者，发使遗五百缣，戒使者不
令返，城固辞，使者委而去，城置之未尝发。会里人郑
俶欲葬亲，贷于人无得，城知其然，举缣与之。俶既葬，
还曰：“蒙君子之施，愿为奴以偿德。”城曰：“吾子非也，能
同我为学乎？”俶泣谢，即教以书，俶不能业，城更徙远
阜，使颛其习，学如初，惭，缢而死。城惊且哭，厚自咎，为
服缌麻瘗之。

《宋史柳开传》：“开性倜傥重义，在大名，尝过酒肆饮，有
士人在旁，辞貌稍异，开询其名，则至自京师，以贫不
克葬其亲。闻王祜笃义，将丐之，问所费几何，曰：‘二十
万足矣’。开即罄所有，得白金百馀两，钱数万遣之。”
《王济传》：“济字巨川，真定人，历江南西路安抚使。少时
深州刺史念金锁，一见器之，且托后于济。金锁没，济
抚”其孤，援寘禄仕。素与内臣裴愈有隙，愈坐事，上怒
甚，命宪府鞫之。济适知杂事，力为辩理，遂获轻典。
《杨燧传》：“燧拜宁远军节度、殿前副都指挥使，卒赠侍
中，谥曰庄敏。燧初穴贝州城时，为叛兵所伤，同行卒
刘顺救之得免。及贵，顺已死，访恤其家甚至。故人妻
子贫不能活者，一切收养之，人推其义。”

《和斌传》：“斌选隶散直，为德顺军指挥使。凡五年，数捍
敌，被重创十馀。知军事刘兼济以兄平败没，执送京
师，逮其家，斌慰安调护，为寓金帛他所，密告兼济，勿
以家为恤。平冤既伸，兼济获免，家赖以全。定川之役，
将曹偀丧所乘马，斌辍骑与之，且战且行，与俱免。”
《郝质传》：“质历安德军节度使，御军有纪律，犯者不贷，
而”享犒丰渥，公钱不足，出己奉助之。平居自奉简俭，
食不重肉，笃于信义。田朏不振而死，为表揭前功，官
其一孙。在并州，与朝士董熙善，约为婚姻。熙死，家贫
无依，质已为节度使，竟以女归董氏。自为官，不上阀
阅，从微至贵，皆以功次迁云。

《范冲传》：“冲以龙图阁学士奉祠。冲性好义乐善，司马
光家属皆依冲所，冲抚育之，为光《编类记闻》十卷奏
御，请以光之族曾孙宗召主光祀。又尝荐尹焞自代
云。”

《邻几杂志》：王介甫知鄞县日，奉行赦书节文，访义夫
节妇得三人，其闲一人可采姓童为人典主库，谓之
“判子。”家中养疏属数口，奉寡姊承顺不违。甥不事家
业，屡负人债，辄为偿之，而不以告姊。方欲奏上而代
到不果闻以诖误之过，为后宰所笞。部中有两道者，
常善遇之，每有堤塘桥道之役，令化募闾里修筑，不
“劳而成。”

《过庭录》：“王乐道二子：寔字仲弓，宁字幼安，卜居许昌。
仲弓与光禄行游，淳厚博学君子也。好客喜酒，先子
叔父常请见之，必委曲留连，饮食教诲而归。虽乡里
佣夫贱士，莫不谦睦诚接，得其懽心。平居未尝释卷先子一日剧暑中，迫昏会归，皆已大醉，偶遗衣，后往
取之，见仲弓披衣执策，就视之，乃《礼记疏》也。其精勤”
如此。乡人敬其德。幼安晚以上书关元祐，得幸，致身
台辅。李彦。西城事兴，幼安以竹园为献。后彦道许，幼
安郊迎至府治，让彦上坐。彦曰：“某何人？枢密过礼如
此？”幼安拱手应曰：“某西城竹园户。”尔时曾存之在许，
谢客独以声妓自奉。仲弓尝曰：“若存之之富，舍弟之
贵，寔寔不爱。”盖仲弓口吃也。

《石林燕语》：赵清献为御史，力攻陈恭公，范蜀公知谏
院，独救之。清献遂并劾蜀公党宰相，怀其私恩。蜀公
复论御史以阴事诬人，是妄加人以死罪，请下诏斩
之，以示天下。宁熙初，蜀公以时论不合，求致仕，或欲
遂谪之，清献不从。或曰：“彼不尝欲斩公者邪？”清献曰：
“吾方论国事，何暇恤私怨。”方蜀公辩恭公时，世固不
以为过，至清献之言，闻者尤叹服云。

《宋史向傅范传》：“傅范历密州观察使，所至有能声。以
橐中赀千馀万葬族人在殡者六十四丧。”

《后山谈丛》：“眉山公卒，太学生侯泰、武学生杨选素不
识公，率众举哀，从者二百馀人，欲饭僧于法云主者，
惟白下听慧林佛陁禅师闻而招致之。”
《宋史陈规传》：“规知应州兼淮西安抚。规以忠义自许，
尤好赈施，家无赢财。尝为女求从婢，得一妇，甚闲雅，
怪而询之，乃云梦张贡士女也。乱离夫死无所托，鬻
身求活。规即”辍女奁嫁之。闻者感泣。

《张即之传》：即之以直秘阁致仕。宝祐四年，制置使余
晦入蜀，以谗劾阆州守王惟忠。于是削惟忠五官，没
入其资，下诏狱锻炼诬伏，坐弃市。惟忠临刑，谓其友
陈大方曰：“吾死当上愬于天。”七挥刃不殊，血逆流。即
之虽闲居，移书言于淮东制置使贾似道，恤其遗孤，
又使从孙士倩娶惟忠孤女。未几，似道入相，中书舍
人常挺亦以为言，景定元年，给还首领，以礼改葬，复
金坛田多即之倡义云。

《金史李庆嗣传》：庆嗣，洛人。少举进士不第，弃而学医。
天德闲，岁大疫，广平尤甚，贫者往往阖门卧病，庆嗣
携药与米分遗之，全活者众。
《元史萧㪺传》，㪺尝出，遇一妇人，失金钗，道旁疑㪺拾
之，谓曰：“殊无他人，独翁居后耳。”㪺令随至门，取家钗
以偿其妇。后得所遗钗，愧谢还之。乡人有自城中暮
归者，遇寇欲加害，诡言：“我萧先生也。”寇惊愕释去。
《唆都传》：唆都子百家奴为福建道长司宣慰使、都元
帅。是时福建多水灾，百家奴出私钱市米以赈贫民，
全活者甚众。

《李恒传》：“恒守鄂州时，豪民聚众侵江陵，省命恒往讨
之。恒敛兵不动，但谕使出降。得生口十馀万，悉纵为
民，仍禁军毋得掳掠，馈献充积，一无所受。”

《不忽木：传》：“木平居服儒素不尚华饰，禄赐有馀即散
施亲旧，明于知人多所荐拔。”

《拜降传》：拜降为庆元路治中，岁大饥，状累上行省，不
报。拜降曰：“民饥如是而不赈之，岂为民父母意耶？”即
躬诣行省力请，得发粟四万石，民赖全活。

《訾汝道传》：訾汝道，德州齐河人。里中尝大疫，有食瓜
得汗而愈者，汝道即多市瓜及携米历户馈之。或曰：
“疠气能染人，勿入也。”不听，益周行问所苦，然卒无恙。
有死者，复赠以槥椟，人咸感之。尝出麦粟贷人，至秋
蝗食稼，人无以偿，汝道聚其券焚之。

《王荐传》：“荐兄孟韐早世，嫂林氏更适刘仲山。仲山尝
以田鬻于荐，及死不能葬，且无子，族以其贫，莫肯为
之后。荐即以田还之，使置后，且治葬焉。州禁民死不
葬者。时民贫，未葬者众，畏令，悉焚柩弃骨野中。荐哀
之，以地为义阡，收瘗之。有死不能敛者，复买棺以赠，
人皆感焉。”至大四年，其乡旱，民艰籴，荐尽出储粟赈
之。有施福等十一家饥欲死，荐闻恻然，欲济之。家粟
已竭，即以己田易谷百石分给之。福等德其活己，每
月朔会佛祠为祈福，福建宣慰司上状旌之。

《同恕传》：“恕弟子第五居仁，尝行田间，遇有窃其桑者，
居仁辄避之。乡里高其行义，率多化服。”

《宇文公谅传》：“公谅通经史百氏言，弱冠有操行，嘉兴
富民延为子弟师。夜将半，闻有叩门者，问之，乃一妇
人，公谅厉声叱去之。翌日即以他事辞归，终不告以
其故。”

《明外史张凤传》：“凤性淳朴，故人死，聘其女为子妇，教
其子而养其母终身。同学友苏洪好面斥凤，及为凤，
属官犹然。凤待之初如。